„ Þegar ég býð mig fram til forseta árið 2024 , “ sagði rapparinn Kanye West á ráðstefnu tímaritsins Fast Company sem á sér nú stað í New York en hann var staddur á ráðstefnunni til að ræða skómerki sitt , Yeezy . Kanye uppskar töluverðan hlátur hjá viðstöddum eftir ummælin en svo virðist sem honum hafi verið fullkomlega alvara . „ Af hverju eruð þið að hlæja , “ sagði Kanye háalvarlegur á svip áður en hann hélt áfram . „ Þegar ég býð mig fram til forseta árið 2024 munum við hafa skapað svo mörg störf að ég mun í raun ganga , “ sagði Kanye og lék sér þannig að enska orðinu „ run “ sem getur bæði þýtt að hlaupa og að bjóða sig fram . „ Það sem ég er að segja er að þegar þið lesið fyrirsagnirnar „ Kanye er klikkaður . Kanye er hitt og þetta , “ þá er það þannig að einn af hverjum þremur af svörtum karlmönnum í Bandaríkjunum er í fangelsi og allt fræga fólkið er líka í fangelsi því það getur ekki sagt neitt , “ sagði Kanye og lýsti því að fræga fólkið væri hrætt við að tjá sig . Kanye hefur oft sagst hafa áhuga á forsetaembættinu en lengi vel hélt hann því fram að hann myndi bjóða sig fram á næsta ári . Mögulega hætti hann við þá ákvörðun vegna sambands síns við Bandaríkjaforseta Donald Trumps , sem býður sig fram til annars kjörtímabils á næsta ári .